Rahvusvahelise Kabeföderatsiooni (IDF) logo
**Rahvusvaheline Kabeföderatsioon** (inglise keeles *International Draughts Federation*; lühend **IDF**; vene keeles Международная федерация шашек) on rahvusvaheline spordiorganisatsioon 64-ruudulise kabe edendamiseks.

IDF asutati 2012. aasta septembris Balčikis Dobriči piirkonnas Bulgaarias. Föderatsiooni peakorter asub Peterburis. Koduleht on kakskeelne (vene ja inglise keeles). Juhatusse kuulub 9 liiget: 7 liiget Venemaalt, 1 liige Valgevenest ja 1 Usbekistanist.

IDF-i liikmeskonda kuulub 25 riiki Euroopast (sealhulgas Eesti), 17 riiki Aasiast, 15 riiki Aafrikast, 5 riiki Ameerikast (sealhulgas USA ja Brasiilia) ning Austraalia.

IDF korraldab üle aasta (paaritutel aastatel) maailmameistrivõistlusi ja paarisaastatel Euroopa meistrivõistlusi. Juunioride ja noorte meistrivõistlused toimuvad igal aastal.

Rahvusvaheline suurmeister
--------------------------

Seisuga 2017. detsember on rahvusvahelise suurmeistri (*IGM*) nimetuse saanud 59 meeskabetajat, sealhulgas Arno Uutma Eestist (1998). Võrdluseks: Lätist 1, Leedust 4, Brasiiliast 1, Portugalist 1, Aafrikast 1.

Naiste seast on rahvusvahelise suurmeistri nimetuse saanud 19 naiskabetajat, sealhulgas Lätist 1 ja Leedust 1 sportlane (Eesti naiskabetajate seas suurmeistreid ei ole, kuid Kaari Vainonen on saanud 2014. aastal rahvusvahelise meistri nimetuse).

Ukraina kabetaja diskvalifitseerimine ja selle otsuse tühistamine arbitraažikohtus
----------------------------------------------------------------------------------

2016. aasta detsembris diskvalifitseeris IDF Ukraina kabetaja eksmaailmameistri Juri Anikjejevi kolmeks aastaks korduva IDF-i eetikakoodeksi rikkumise eest. Ukraina spordiminister Igor Ždanov nimetas Anikjejevi diskvalifitseerimist sportlikuks terrorismiks. Ukraina Kabeliidu president Anatoli Jatsenko väitel heideti Anikjejevile ette väljaütlemisi Vladimir Putini kohta ja seda, et Anikjejev ilmus autasustamise tseremooniale ukraina tikkesärgis. Anikjejev pöördus hagiga Spordi Arbitraažikohtusse. 2018. aasta juuli algul sai teatavaks, et CAS annulleeris Rahvusvahelise Kabeföderatsiooni Anikjejevi kolmeaastase diskvalifitseerimisotsuse ning kohustas föderatsiooni Anikjejevile välja maksma 5000 Šveitsi franki kompensatsioonitasu ja katma kohtukulud.

Vaata ka
--------

* Ülemaailmne Kabeföderatsioon

Viited
------

1. ↑  Föderatsiooni liikmed. idf64.org
2. ↑  Игроки с международными званиями. Мужчины. idf64.org
3. ↑  Игроки с международными званиями. Женщины. idf64.org
4. ↑  Игорь Жданов: «Дисквалификация шашиста Аникеева – спортивный терроризм пророссийского руководства федерации». ua.tribuna.com
5. ↑  Президент Федерации шашек Украины: «Аникеева обвиняют в высказываниях о Путине. ua.tribuna.com
6. ↑  Международная федерация шашек, которую возглавляет россиянин, дисквалифицировала на три года украинского экс-чемпиона мира. gordonua.com
7. ↑  Украинский шашист выиграл суд у федерации, дисквалифицировавшей его за вышиванку и слова о Путине. segodnya.ua, 3. juuli 2018

Välislingid
-----------

* Koduleht
* Juhatuse koosseis. idf64.org
* Rahvusvaheliste suurmeistrite nimistu (mehed). idf64.org
* Русские шашки против вышиванки. svoboda.org, 19. jaanuar 2017